Document ID: /roh_data/filtered/fineweb-2-filterrobots_roh.jsonl.gz/73483

Ils 6 da mars 1871 è Flurin Camathias naschì a Laax. Suenter la scola en sia vischnanca natala ed il gimnasi a Mustér ha el studegià al seminari teologia a Sogn Glieci a Cuira. Cun 24 onns ha el surprendì la plaiv da Breil ed enfin 1934 ès el stà plevon ad Andiast per silsuenter surprender la plaiv da Siat. Quai è stà l'ultima staziun da sia lavur sacerdotala avant sia mort ils 3 da favrer 1946. Dasper sia lavur sacerdotala è Flurin Camathias savens stà da viadi. El ha fatg viadis en la Provenza, la Catalugna ed en il Portugal fin en Brasilia ed era en l'autra direcziun per exempel vers la Russia e la Pologna. Dapertut ha el translatà poesias da scrivents indigens. Varga 120 translaziuns ha el uschia scrit durant ses viadis. «Rosas ord orts jasters» ha el numnà sias translaziuns. In motiv per ses viadis ed ils texts transferids en rumantsch era da mussar a rumantschas e rumantschs co autras linguas minoritaras sa dostan e van enturn cun lur situaziun.
Sias atgnas poesias raquintan savens da l'atgna patria sco «A mia biala patria», «Miu vitg nativ» ni «Lunsch da casa benedida». Ma era il traffitgar dal mintgadi ed en spezial la natira han inspirà el per bain inquala poesia.